અમદાવાદમાં લોકોત્સવ બની ચૂકેલી રથયાત્રામાં નીકળતા અખાડા એ જાણે ભગવાન જગન્નાથજીના ઘરેણાં સમાન બની રહ્યાં છે. આજથી ૫૦ વર્ષ પૂર્વે રથયાત્રાની વાત કરીએ તો એ સમયે કસરત, અંગ-કસરત, બેલેન્સિંગ, હથિયારો સાથેનાં નિદર્શન અખાડિયનો દ્વારા થતાં હતાં. આ બધા જ અખાડિયનો લગભગ દોઢથી બે મહિના અગાઉ કસરત શરૂ કરી દે છે. ભગવાન જગન્નાથજી, બહેન સુભદ્રાજી અને ભાઈ બળદેવજી સમક્ષ પોતાની કળાનું નિદર્શન કરીને તેઓ એક અનોખી ભક્તિ પ્રદર્શિત કરતા હોય છે.